**ZAPISNIK**

s **17. sjednice** Gradskog vijeća Grada Makarske,

održane **15. listopada 2019.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 17 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Neven Vranješ
8. Tonći Bilić
9. Gordana Muhtić
10. Josip Paunović
11. Jagoda Martić
12. Sretan Glavičić
13. Milan Grbavac
14. Hloverka Novak Srzić
15. Ivan Perić
16. Ivan Šimić
17. Siniša Srzić

 **Ostali nazočni:**

 1. Jure Brkan, gradonačelnik Grada Makarske

 2. Joze Vranješ, zamjenik gradonačelnika Grada Makarske

 3. Lara Rakušić Ivanković, tajnica Gradskog vijeća Grada Makarske

 4. Angela Kuran, privremena pročelnica Upravnog odjela za financije i proračun

 5. Matko Lovreta, pročelnik Upravnog odjela za komunalne djelatnosti

 6. Dražen Kuzmanić, v.d. pročelnik Upravnog odjela za društvene djelatnosti

 7. Antonio Zec, v.d. upravitelj Pogona za obavljanje komunalnih djelatnosti

 8. Tonći Vuković, voditelj Odsjeka za provedbu dokumenata prostornog uređenja i

 građenja

 9. Mirna Kostanić Antunović, unutarnja revizorica

 10. Tonći Batinić, viši stručni suradnik u Uredu gradonačelnika

 11. Ivana Pleić, viša stručna suradnica u Uredu gradonačelnika

 12. Darko Svaguša, županijski vijećnik Splitsko-dalmatinske županije

 13. Predrag Aranđelović, predstavnik srpske nacionalne manjine

 14. Kruno Peronja, odvjetnik u Splitu

**Predstavnici medija:** RMR, *Makarsko primorje* – Janja Glučina, *Makarska kronika* – Dijana Turić, CROPIX – Ivo Ravlić, *Radio Split -* Vedran Ribarević, Tv Jadran – Željko Pašalić.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Milan Grbavac** postavlja pitanja:

1. U Makarskoj kao što znamo ima oko 3 000 umirovljenika sa prosječnom mirovinom od 2.400,00 kuna. Oko 1 500 umirovljenika imaju manju mirovinu od 2.500,00 kuna. Da li Grad može pomoći svojim umirovljenicima tako da svakog mjeseca daje 100,00 kuna umirovljenicima sa mirovinom do 2.500,00 kuna? To bi iznosilo negdje oko 1.500.000,00 kuna. Mislim da to ne bi bilo puno s obzirom da se sve teže i teže živi, cijene odlaze, lijekovi su sve skuplji i sve se više plaćaju. Mislim da bi to morali učiniti, pomoći umirovljenicima sa najnižim mirovinama.
2. Hoće li ove godine Grad Makarska imati na raspolaganju dimnjačara?
3. Svjedoci smo da svaka malo jača kiša poplavi pola grada, stvore se potoci, čak i bujice koje nose auto. Uredno se plaća za slivne vode. Pitanje je kad su pregledani potoci u gradu, šahte od slivnih voda, tko ih održava, koliko još ima aktivnih potoka u gradu i da li građani imaju pravo na odštetu za uništenu imovinu u poplavama?

**Gradonačelnik Grada Makarske Jure Brkan** odgovara na postavljena pitanja:

1. Što se tiče 3.000 umirovljenika sa mirovinom ispod 2.500,00 kuna, 1 500 umirovljenika ispod, hvale vrijedan prijedlog. Znači 100,00 kuna mjesečno kako kažete u nominalnom iznosu 1.500.000,00 kuna. Ja vam obećavam da ćemo se potrudit da ovaj iznos pripremimo za iduću godinu. O svemu će normalno imat rasprave i na Gradskom vijeću prilikom donošenja proračuna. Ja isto se slažem s vama da to nije toliko velik iznos, da bi Grad mogao i trebao priuštit da pomogne svojim umirovljenicima pogotovo ovima najugroženijima. Pokušat ćemo iznaći sredstva da stavimo ovo u proračun za iduću godinu. Ja sad unaprid ne mogu jer tek sklapamo proračun, nismo još došli do ove faze, ali svakako imat ćemo otvorenu raspravu prilikom donošenja proračuna za 2020. godinu. Slažem se to je dobra stvar i držim da Makarska može i mora to napravit kako bi olakšala život svojim umirovljenicima sa najnižim primanjima. Zahvaljujem se na dobroj ideji i ja vam kažem, obećavam, da ćemo pokušat sve da to ostvarimo. A sad ne mogu ništa unaprid garantirat da li će biti, ali pokušat ćemo sve da napravimo, o tome će još biti riječi prilikom donošenja proračuna za 2020.
2. Što se tiče dimnjačara bili smo morali napravit analizu ocjene stanja, znači ide natječaj za koncesiju za dimnjačara, pretpostavljamo da će biti zainteresiranih stranki. Koncesija traje 4 godine, tako da ja vjerujem do konca ove godine da ćemo imat izabranog koncesionara za dimnjačara.

**Zamjenik gradonačelnika Grada Makarske Joze Vranješ** odgovara na postavljena pitanja:

1. Ja bih još nadopunio gradonačelnika u ovoj drugoj točki. Dakle svi građani ukoliko, bez obzira na to što nije raspisana koncesija za dimnjačara i što nemamo odabranog koncesionara za područje grada Makarske, svi građani mogu zovnit dimnjačara koji će doć iz susjedne županije ili nekog drugog područja na područje Grada Makarske, međutim tada se dimnjačaru treba reći da nitko u Makarskoj trenutno nema koncesiju na te poslove. Dakle građani, ne želim da se stvori ta slika, da građani ne mogu koristit uslugu dimnjačara. Dakle oni je ne mogu koristit, ali treba objasnit da nema koncesionara za područje grada Makarske pa s bilo kojeg drugog područja dimnjačari mogu radit u gradu Makarskoj. I rekli smo ukoliko se dimnjačar koji je pozvan opet ustručava pod sumnjom da je netko koncesionar na području grada Makarske da će Grad dati znači pisanu obavijest i ona postoji koliko znam i od prošle godine, pisana obavijest da nema koncesionara za dimnjačarske poslove na području grada Makarske što ne predstavlja zapreku da bilo tko drugi s bilo kojeg područja obavi te poslove. Isto tako i Stambeno gospodarstvo i druga poduzeća koja održavaju stambene zgrade mogu bez ikakve zapreke angažirat dimnjačara s drugog područja. Ali svakako dobro je da raspišemo koncesiju, da imamo jasno tko je dimnjačar na ovom području. Evo vidimo da je pripremljeno, to ćemo raspisat, nadam se da će se netko doista javit, kvalitetan, i dobit tu koncesiju.
2. Vezano za potoke, za šahte od slivnih voda. Dakle građani grada Makarske plaćaju naknadu za uređenje voda i to na račun grada Makarske po ispostavljenim računima koje ispostavlja računovodstvo Grada Makarske, ali tu naknadu koja se plati Grad Makarska prefakturira Hrvatskim vodama. Dakle proslijedi 95 % tog iznosa, ako se ne varam evo tu je pročelnica, 95% tog iznosa bez obzira što se uplaćuje na Grad Makarsku proslijedi se Hrvatskim vodama. Hrvatske vode tu naknadu, tih 95 % što im prefakturiramo ulažu na područje grada Makarske ili na neka druga područja sukladno svojim planovima. Imaju planove izgradnje i financijske planove koje donose na godišnjoj i trogodišnjoj razini, 5 % od tog iznosa Grad Makarska zadržava za sebe i taj dio je obvezan uložit u vodoopskrbu i odvodnju, dakle to je onih 200.000,00 ili 250.000,00 kuna koje imamo u proračunu, koje Grad Makarska može uložit za izgradnju vodoopskrbnog sustava i za izgradnju sustava odvodnje. E sad naš je zadatak i zato smo tu da od Hrvatskih voda tražimo, zahtijevamo, tražimo da se što više tih sredstava vrati u naš grad. Vi se pitate koliko? Ja ću vam reći nekakve egzaktne podatke. Dakle za vodospremu Zelenka sufinanciranje Hrvatskih voda 2.500.000,00 kuna, za vodospremu Požare sufinanciranje Hrvatskih voda 2.500.000,00 kuna, 50 % jednog projekta, 50 % drugog projekta. Za aglomeraciju Makarska koju radimo, projektna dokumentacija sufinanciranje Hrvatskih voda 85 %, jedan dio iz EU sredstava, jedan dio iz sredstava Hrvatskih voda. Dakle ja ovdje ne branim Hrvatske vode da mi budemo jasni, nego ja govorim koliko novaca vraćaju u baš grad. Sad ćemo doć na projekt uređenja bujica. Znači to su uređenje bujice Dočić i Torine 1.300.000,00 kuna, pomagali smo Hrvatskim vodama da dođu do te dozvole, dobili su građevinsku dozvolu za jedan i za drugi projekt, trenutno se radovi izvode, znači provedena je nabava, 1.300.000, kuna plus PDV. Što se tiče održavanja potoka Komunalno redarstvo po prijavama Grada Makarske uredno Hrvatskim vodama prosljeđuje stanje sa terena i zahtijeva od Hrvatskih voda da održavaju potoke. Možda bi bilo lakše da ih održavamo mi, ali mi ih iz vlastitih sredstava nema potrebe da ih održavamo s obzirom na te visine naknada koje oni ovdje uberu. Kažem po prijavi obično reagiraju u roku od 10-ak dana, ako je nešto hitno i prije. Što se tiče šahta od slivnih voda mi smo prošle godine prekontrolirali cili oborinski sustav u našemu gradu, to se radi i ove godine, to obavlja Pogon za komunalne djelatnosti Grada Makarske. što se tiče izgradnje odvodnje oborinskih voda svi ćemo se ovdje složit da je veliki problem nastao oko ove pretjerane izgradnje jer je ovo pretjerana izgradnja koja nama domaćima ne odgovara, a gradi se na sve strane, a gradi se po starome planu koji je važeći i svi to znamo. I što se više gradi i više betonira mi smo u većem problemu i sad hvatamo trku s vremenom. Što se tiče projekata Grad Makarska je napravio projektnu dokumentaciju oborinskog ispusta Biokovka. Trenutno smo kod potvrde Županijskog odjela za zaštitu okoliša, znači ta potvrda još fali da dobijemo građevinsku dozvolu koja je gotovo pa napisana jer nema stranaka za pozivat da to gradimo. Što se tiče odvodnje u Vukovarskoj ulici kod caffe bara Monaco, odnosno na zapadnom ulazu u Makarsku, građevinska dozvola je dobivena i mi idemo u javnu nabavu. Što se tiče ispusta kod vile Nemčić taj projekt se radi u suradnji s Hrvatskim vodama. Ali kažem moramo bit jasni da ovdje se mi utrkujemo s vremenom što nije lako. Makarska se abnormalno širi, a infrastruktura to ne prati, a to sve dozvoljava stari plan, što prije trebamo novi plan.

**Gradonačelnik Grada Makarske Jure Brkan** nadopunio je odgovor:

1. Evo ja bih samo htio nadopunit kolegu. Konkretan slučaj od prošloga tjedna, prilikom, upravo naš Komunalni pogon je kontrolirao šahte i potoke između ostaloga i tako da su naši djelatnici u biti uvukli se u potok koji ide od vile Nemčić i bukvalno u križanju Kralja Petra Krešimira i Ruđera Baškovića naišli su na čep ogroman unutar toga potoka. Znači govorimo o čepu kojega pretpostavljam da ima nekih 2 ili 3 metra. Neka rešetka željezna je upala, zablokirala i tu skupilo se žala, kongula, svega i jednostavno ne može proći ništa. Isti dan smo obavijestili Hrvatske vode i oni su pošto imaju radnike, gori uređuju potok Torine, odmah su došli vidili su. Međutim to je sad zahtjevno za iščistit, najvjerojatnije ćemo morat radit prokop toga križanja da izvučemo taj materijal koji se skupio. Znači bujice su nevjerojatne, upala je neka ograda, to na fotografijama tako izgleda, koja je prepriječila potok i sve se skupilo na nju od kongula, svega, jednostavno nasta je čep. Znači to radimo kontinuirano, ali velike su površine i evo gledamo da očistimo što više možemo.

**Vijećnica Gordana Muhtić** postavlja pitanja:

1. Vezano za subvencionirani prijevoz studenata. Samo malo uvodno, dakle studenti koji studiraju u Splitu imaju pravo na 4 subvencije mjesečno, povlaštena karta je 68,00 kuna dakle nešto niži iznos je ukupno otprilike 128,00 kuna puta 12 mjeseci to je nekakvih 1.536,00 kuna subvencije po studentu. Za zagrebačke studente maksimalno je moguće iskoristiti 4 subvencije godišnje što onda taj iznos za studente u Zagrebu iznosi otprilike 304,00 kune. Dakle vidljivo je da subvencioniranje studenata u Splitu se Grad Makarska podmiruje u puno većem iznosu nego što je za studente u Zagrebu, a to u stvari stvara jednu određenu nepravdu, naprosto je vidljivo u iznosu, a onda još imamo i specifičnu situaciju koju ja znam da se pokušalo na određeni način riješiti, međutim mislim da bi trebalo pronaći još neki modalitet, a to je činjenica da studenti koji studiraju u Zadru, Šibeniku, Rijeci, Varaždinu, zapravo nemaju uopće subvencionirani prijevoz, a to je između ostaloga zato što nije pronađen prijevoznik koji bi takvu liniju imao. Koliko se ja sjećam u jednom periodu je bio problem da prijevoznik koji je bio zainteresiran je bio u predstečajnoj nagodbi pa Grad nije htio sa takvim prijevoznikom surađivati. Ali kao što vidite što se tiče subvencioniranog prijevoza postoji veliki disparitet i nepravedan je sustav, odnosno gdje koji student studira.
2. Nema kolege Nemčića pa ja nemam, ne znam kome, gradonačelniku da uputim pitanje, dakle to su one odluke koje nažalost ovo Gradsko vijeće još nije vidjelo pa ih pod zajedničkim, osim Pravilnika o uređenju stare gradske jezgre, mi još nismo donijeli ni Strategiju o izjednačavanju osoba s invaliditetom za područje grada Makarske, a nismo još dobili ni Strategiju Grada Makarske. Dakle ta 3 akta željno očekivamo na Gradskom vijeću i zanima me eto u kojoj su fazi pojedini od te tri, s obzirom da uz to pitanje je bilo vezano i ono što je u nastavku za reciklažna dvorišta, ali to možemo i uz Izvješće gradonačelnika.
3. Vezano za pojavu pipe dakle na palmama. Srećom eto dobra je vijest da grad Makarska na javnim površinama ima zdrave palme, no zabilježeno je više od 40 slučajeva dakle da su palme u privatnom vlasništvu zaražene. Zanima me da li Grad surađuje sa tim vlasnicima što se tiče i preventive? Dakle izgleda da ipak nije, to ovako ipak možemo retroaktivno utvrditi, ali da li surađuju sada na uklanjanju zapravo tih palmi jer činjenica je da neće priroda razlikovati palme u privatnom i u javnom vlasništvu pa postoji opasnost da se zbog toga dakle zaraza proširi pa me zanima eto što ste poduzeli na tom pitanju?

**Gradonačelnik Grada Makarske Jure Brkan** odgovara na postavljena pitanja:

1. Što se tiče subvencioniranog prijevoza studenata on je sad u ovakvom obimu jer je jedino trenutno moguć. Normalno da bi volili da imamo mogućnost da sve studente koji studiraju izvan Makarske, a evo nadam se da će neki upisati i novi studij u Makarskoj koji kao što znate se otvorio prošli tjedan pa da neće bit toliko potrebe ni da idu toliko van grada, volio bih da imamo mogućnosti subvencionirat sve autoprijevozničke linije koje voze naše studente i do Dubrovnika, Zadra, Rijeke i svih drugih gradova. Međutim šta radimo po tom pitanju? Trenutno koristimo jedinu moguću situaciju. Ja više o tome vam trenutno ne mogu reći, ali ćete dobiti napismeno izvješće našeg Odjela za društvene djelatnosti jer svake godine iznova se to dogovara i sređuje tako da nisam skroz upoznat, ne mogu vam napamet govorit šta je sve poduzeto ove godine da svi studenti dobiju subvencionirane linije. Zato zadužujem ovaj Odjel za društvene djelatnosti da vam napismeno dostavi odgovor.
2. Što se tiče Pravilnika o uređenju stare gradske jezgre, Strategije za osobe s invaliditetom i Strategije razvoja, sve je u tijeku, sve se još radi. Točno u kojoj je sve šta fazi, svaki dan su neke nove izmjene tako da ne mogu vam ni to napamet reći.
3. Što se tiče pipe već su obaviješteni svi naši građani. Oni se uredno, vidim to iz dnevnog gradskog biltena kojega dobivam iz centra GCOM Osejava, prijavljuju svoje zaražene palme, upućuju ih se da sami ispilaju, a za njih je prihvatilište gore osigurano na Zagonu. Tako da to funkcionira. Mi odvezemo, oni kako pilaju mi odvezemo i u biti sad trenutno ne vršimo spaljivanje nego zakopavamo da ne bi slučajno došlo do infekcije. I moram napomenuti čini mi se da je Grad Makarska 100.000,00 kuna u ovoj godini dao samo za cijepljenje postojećih palmi na javnim gradskim površinama i sreća izgleda da je to cijepljenje trenutno urodilo plodom i nisu nam se osušile. Sad za vikend su nam bili gradonačelnik iz našeg prijateljskog grada Roseto degli Abruzzi, baš mi kažu da oni nisu nažalost uspili nijednu spasit, sve da im je odnila. Znači ovo je neka pošast koja je zahvatila čitav Mediteran da ne kažem samo Jadran i jednostavno borimo se svi sa tim problemima, zato i apeliramo i na privatnike, na privatne vlasnike palmi ukoliko žele imati svoje lijepe palme da i oni ulože u cijepljenje takoreći tih palmi, u biti taj lijek koji očigledno kod nas funkcionira. Normalno sredstva su za to bila potrebna, ali evo sad nastojimo spriječiti kontaminaciju naših palmi.

**Vijećnica Gordana Muhtić** komentira odgovore:

1. Što se tiče prvog pitanja može pisani odgovor, ali eto imala sam potrebu da i ovako javnost upozorim da zaista postoji neravnopravan položaj naših studenata ovisno o tome gdje studiraju. Studij u Makarskoj jeste poželjan, ali ne možemo niti prisiliti niti je to moguće da naši studenti studiraju samo hotelijerstvo, imamo mi potrebu i za STEM područjem i za čitavim nizom drugih, teško je baš očekivati da ćemo imati studij medicine u Makarskoj.
2. Što se tiče ovog drugog pitanja pa eto žao mi je zaista što nema zamjenika. Činjenica da smo po informacijama koje smo dobili ovdje, bar što se tiče Pravilnika o uređenju stare gradske jezgre ta radna verzija stigla u vaš ured još 1. svibnja. Dakle sad je zaista prošao već duži period, zadnji put smo imali razumijevanja, prije 3 mjeseca kolega Nemčić je rekao da je imao zdravstvenih problema, to isto uvažavamo, ali eto otad je prošlo sada već punih skoro, koliko već, pet i pol mjeseci, dakle zaista eto molim vas da požurite. A što se tiče Strategije za izjednačavanje osoba s invaliditetom to je naša zakonska obaveza, dakle mi kršimo zakon ne donoseći tu strategiju. Stoga eto zaista apeliram i molim da se požuri na svim tim projektima.

**Vijećnik Tonći Bilić** postavlja pitanja:

1. Vezano za dostavljeni odgovor sa 16. sjednice Gradskog vijeća održane 24. srpnja ove godine. Iz ovog odgovora se da zaključit da je u trenutku postavljanja pitanja u Gradskoj upravi bilo zaposleno 61 službenik i namještenik. Također nemamo podataka koliko je bilo zaposleno ili koliko je sad zaposleno u Pogonu, a iz ovih dostavljenih informacija vezano za raspisane natječaje da se zaključit da je dobar dio natječaja bio raspisan za namještenike u Pogonu pa bih molio ako možete za sljedeće Vijeće mi pripremiti pisani odgovor koliko je zaposleno u Pogonu sad i koliko je zaposleno u Gradskoj upravi. S tim da bih također zamolio s obzirom da se radi o javnom interesu da je na službenim stranicama Grada Makarske kompletno navedena, navedeni su upravni odjeli i zaposlenici tih upravnih odjela sa radnim mjestom na kojem rade molio bih da i svi ostali koji su zaposleni, bez obzira radilo se o određenom ili neodređenom vremenu, da budu objavljeni na službenim stranicama Grada kao i zaposlenici u Pogonu. Ne radi se o kršenju Zakona o zaštiti osobnih podataka s obzirom da se radi o jedinici lokalne uprave i samouprave.
2. Svjedoci smo toga da je Makarski komunalac otpočeo sa akcijom podjele novih spremnika za miješani komunalni otpad kapaciteta 120 i 240 litara i ja bih molio samo da mi kažete da li je Grad Makarska ili Makarski komunalac napravio simulaciju za građane ovog grada i da li će se po novoj dinamici i načinu odvoza komunalnog otpada, da li će građanima biti niža ili viša cijena odvoza i koliko će ona iznosit? Znači da li je napravljena bilo kakva simulacija da znaju građani što ih čeka?
3. Ne bih želio gradonačelniče, da shvatite ovo osobno, ali čisto postavljam pitanje da li može bilo koja osoba se prijaviti na adresu vašeg objekta bez obzira da li se radi o prijavi boravka ili prebivališta? Da li se može bilo koja osoba prijaviti na vaš osobni objekat ili stan i prijavit boravište ili prebivalište?

**Gradonačelnik Grada Makarske Jure Brkan** odgovara na postavljeno pitanje:

1. Evo konkretno što se tiče broja zaposlenih, ja ne znam što je bilo nejasno u odgovoru, odgovor doduše nisam vidio, ali evo ja ću vam reći sad od prije koji dan, 2017. kad smo došli, u Gradskoj upravi je bilo zaposleno 55 službenika i namještenika na neodređeno plus 1 službenik na određeno plus jedan službenik na ugovor o djelu. Od prije neki dan mi u Gradskoj upravi imamo 56 službenika i namještenika na neodređeno plus 5 službenika na određeno, od tih pet četvoro su redari jer redara nismo imali. U Pogonu samome 2017. kad smo došli, bilo je zaposleno 40 službenika na neodređeno i 6 službenika na određeno, od prije koji dan u Pogonu imamo 36 službenika i namještenika na neodređeno plus 11 službenika i namještenika na određeno, znači govorimo određeno o parkingu i svim sezonskim poslovima koji su stavljeni. Znači imamo manje nego što je bilo. Znači oćemo reći ukupno 2017. kad smo došli, imali smo 95 na neodređeno 7 na određeno i 1 na ugovor o djelu, danas imamo 92 na neodređeno plus 16 na određeno sezonski poslovi. A što se tiče web stranice ja bih zamolio samo predstojnicu ona će vam bolje to reći.

**Predstojnica Ureda gradonačelnika Lara Rakušić Ivanković** odgovara na postavljeno pitanje:

1. Što se tiče pitanja gospodina Tonća Bilića i naše službene stranice, otvorite bilo koju stranicu bilo kojeg grada, Grad Makarska ima previše nezakonitih detalja. Po Zakonu o pravu na pristup informacijama Grad Makarska će uskoro morat brisat sve djelatnike i ostaviti samo šefove i voditelje upravnih odjela. GDPR je zabranio da se nalaze osobna imena vezana za njihove poslove tako da uskoro možete očekivati da ovo trenutno što nalazi se na stranici će bit uklonjeno, imat ćete podatke o voditeljima odsjeka i njihovi šefovi i njihovi brojevi telefona. A danas možete bilo koji upravni odjel pogledat u bilo kojem gradu, nitko nema ovoliko telefonskih brojeva i opisa poslova. Znači igrom slučajeva GDPR je ukinuo mogućnost vezanja osobnih imena i poslova, a i Zakon o pravu na pristup informacijama gdje je Grad sada u obavezi da ukloni ona imena, koja se ne odnose na voditelja odsjeka i pročelnika.

**Gradonačelnik Grada Makarske Jure Brkan** odgovara na postavljena pitanja:

1. Što se tiče Komunalca i podjele novih kanti i čipiranje da li će biti projekcija niža ili viša cijena našim građanima? Ja ću se sad vratit na ono što smo od početka govorili, ukoliko će razvrstavat otpad i reciklirat bit će im niža, a ako neće, ako će bacat sve u jednu kantu ko i dosad bit će im viša. Ja mislim da je to pošteno. Neka razvrstavaju, neka odvajaju i ja odvajam, kupim sam u stanu od 60 kvadrata u kojem smo prijavljeni ja, žena, dvoje djece, bio mi je zet i sestra prijavljeni dok su bili podstanari, više nisu, to Vam je odgovor i na treće pitanje.
2. Nitko se ne može prijavit na moju adresu ako ja nisam doša u policiju i dao suglasnost. I mali netjak Luka, znači familija jedna na jednome okupu i ne živimo u dvorcima, nego u mome stanu. Netjak dođe liti, da ga ne bi gnjavilo dite on je zato prijavljen kod mene ako na to gledate i to je treće pitanje.

**Vijećnik Tonći Bilić** komentira odgovore:

1. Najprije odgovaram na prvo pitanje i pojašnjenja predstojnice Ureda, pa i moje pitanje je bilo usmjereno i prema ovome znači da Grad napokon poduzme određene korake da bude u zakonskim okvirima što se tiče imena.
2. Što se tiče odgovora na pitanje za razvrstavanje otpada samo sam pitao da li je napravljena bilo kakva simulacija, da li će za one koji odvajaju otpad, a danas plaćaju po broju članova domaćinstva ta cijena biti viša ili će bit niža? Očito je da ili nema simulacije ili ako je napravljena simulacija nije se konkretno izašlo u javnost i reklo, šta ja znam, građanin koji plaća toliko i toliko plaćat će ubuduće ako normalno razvrstava otpad plaćat će toliko i toliko.
3. A treće pitanje odgovor. Drago mi je da ste odgovorili, ništa vama nije osobno bilo usmjereno nego općenito s obzirom da se događaju situacije da se određeni subjekti ili osobe pravne bilo ili fizičke se prijavljuju na adrese, koje već koriste vlasnici bez suglasnosti vlasnika, a o tome ćemo možda i kroz neku od narednih točaka dnevnog reda.

**Vijećnica Jagoda Martić** postavlja pitanja:

1. Na prošloj sjednici Gradskog vijeća održanoj prije evo još malo pa skoro 3 mjeseca na moje pitanje koje se odnosilo na devastaciju Sv. Petra vi ste gospodine gradonačelniče, odgovorili ovako, sad ću samo neke odgovore iz vašeg ukupnog odgovora pročitat: „Znači nije točno da se ništa nije učinilo nego se nažalost još ništa ne vidi. Učinilo se puno toga, prvenstveno administrativno i svakako, ajte molim vas da vam ovo odgovorim napismeno jer je živa materija, a ono što je i što će u konačnici biti da će sve što je ilegalno na Sv. Petru biti uklonjeno“. To je znači sažetak vašeg odgovora, a evo što se nakon tog tako datog odgovora dešavalo. Znači najprije nisam dobila nikakav pisani odgovor koji ste obećali, niste dostavili vašu korespondenciju sa Ministarstvom poljoprivrede vezano uz koncesijsko odobrenje, ništa nije uklonjeno. Štoviše 23. 7. znači dan prije nego smo mi održavali sjednicu Gradskog vijeća je donesena dopuna Plana upravljanja pomorskim dobrom na području grada Makarske kojim se postojeći objekt legalizira. Zanima me što je onda u cijeloj ovoj priči stvarna istina i što će u konačnici biti sa ovim objektima na toj lokaciji?
2. Stanari Ulice Marka Marulića nedavno su ostali iznenađeni uređenjem parkinga i naplatom istog obzirom da je ta parcela predmet sudskog spora između Grada i gospodina Milana Ravlića. Naime tu istu zemlju su gospodinu Ravliću prodali bivši vlasnici iako je ta nekretnina još od 80-ih godina u upravnom postupku izvlaštenja te su bivši vlasnici dobili naknadu. E sad kako je moguće da Grad Makarska sa privatnim poduzetnikom, koji je usput budi rečeno i član Nadzornog odbora Stambenog poduzeća, sklapa ugovor koji ima veliku novčanu vrijednost bez da se taj ugovor javno objavi pa čak i prezentira na ovom Gradskom vijeću. Ako poduzetnik bez naknade ustupa na korištenje nekretninu, koja će Gradu Makarskoj donijeti veći novčani iznos, onda samo po sebi se nameće pitanje je li tu možda došlo do sukoba interesa. Puno je tu nejasnoća i upitnika i zbog toga tražim da se vijećnicima, a i javnosti prezentira ugovor koji je sklopljen između Grada i gospodina Ravlića kojim se regulira korištenje tog zemljišta.
3. Na Županijskoj skupštini održanoj 13. 9. pročelnica za zdravstvo izvijestila je vijećnike kako će radiologinja iz Imotskog pokrivati dijelom i Makarsku i da je zatraženo od gradonačelnika Makarske da opremi rendgen potrebnom informatičkom opremom kako bi se nalazi mogli očitavati i na drugim lokacijama. Da li ste upoznati sa tim zahtjevom i ako jeste što je napravljeno po tom pitanju? Ujedno me zanima do kuda se stiglo sa uređenjem ambulante doktorice Nevene Čović?

To su moja tri pitanja i samo bih još tila reći dobila sam odgovor na moje pitanje postavljeno na prošloj, međutim odgovor nije napisan onako kako sam tražila. Znači ja sam tražila da se, zanimalo me koliko je kazni naplaćeno prekršiteljima i kome su naplaćene. Ja sam tu dobila samo ovako taksativno gdje se poziva na broj predmeta, iznos novčanog iznosa, tko je to ispostavio, iz čega se ne vidi da li je to stvarno naplaćeno i kome je naplaćeno. Znači koji su to prekršitelji naše odluke platili kaznu.

**Zamjenik Gradonačelnika Grada Makarske Joze Vranješ** odgovara na postavljeno pitanje:

1. Istina je na prošloj sjednici Gradskoga vijeća, na kojoj ja nisam bio prisutan jer sam bio spriječen, vi ste pitali što se događa po pitanju Sv. Petra u smislu korištenja površina pomorskog dobra bez koncesijskog odobrenja. Dakle što se tiče slučaja ajmo ga tako nazvat slučaj Oasis d.o.o. gdje je poduzeće Oasis dobilo koncesijsko odobrenje na 12 m2 objekta, montažnog objekta, i 80 m2 korištenja pomorskog dobra, a za koje se ustvrdilo da je prekoračenjem površine i ostalim radnjama nije poštivalo ugovor o korištenju pomorskog dobra, odnosno koncesijsko odobrenje ja ću vam taksativno navest što je se događalo i kad u tom slučaju. Što se tiče svih materijala, dopisa, zapisnika, itd., Vi to možete dobit na uvid nije uopće sporno, evo i poslije aktualnog sata ja vam to mogu dat. Dakle kada je Grad Makarska utvrdio da je došlo do povrede ugovora o koncesiji, odnosno korištenju pomorskog dobra, u svibnju sam sazvao, kao predsjednik Vijeća za davanje koncesija na pomorskom dobru, sazvao sam sjednicu i u svibnju je jednoglasno na toj sjednici Vijeća donesena odluka o ukidanju koncesijskog odobrenja. Ta odluka je poslana stranci, odnosno poduzeću Oasis d.o.o., na tu odluku je stranka sukladno zakonu izjavila žalbu putem Grada Makarske, a Ministarstvu mora prometa i infrastrukture i u toj žalbi je istakla da sve te radnje, koje su provedene kod utvrđivanja činjenica korištenja pomorskog dobra da stranka nije bila upoznata sa radnjama u nekakvom zakonskom roku, da nije bila prisutna itd. Kako bi mi to ispravili, odnosno tu je gospodin Matko Lovreta koji je pročelnik, kako bi ispravio te propuste i udovoljio žalbi stranke u srpnju ove godine, znači stranka je uredno obaviještena da će se radit izvid, odnosno očevid na terenu i napravljeno je vještvo ovlaštenog sudskog vještaka koji je utvrdio da tim vještvom da se određena površina ne koristi sukladno koncesijskom odobrenju u smislu površine. Dakle došlo je do povrede u smislu površine, koristi se veća površina. Kako bi u ovim radnjama sve bilo po zakonu s obzirom da je stranka u svojoj žalbi izjavila da komunalni redari nisu po Zakonu o pomorskom dobru i morskim lukama ovlašteni postupati na pomorskom dobru, a mi tvrdimo da su ovlašteni postupat na pomorskom dobru sukladno Odluci o komunalnom redu. Mi smo pozvali iz Ministarstva mora prometa i infrastrukture inspektora za pomorsko dobro i morske luke. Inspektor za pomorsko dobro i morske luke je uz osiguranje sudskog vještaka za geodeziju, a kojeg je osigurao Grad Makarska, napravio izvid na terenu i donio usmeno rješenje u kojem je utvrdio jednako ono što je utvrdio i Grad Makarska, a to je da se pomorsko dobro ne koristi sukladno koncesijskom odobrenju, odnosno da je došlo do prekoračenja površine. Tada je trakom ogradio pomorsko dobro na kojoj je pisalo stop inspekcija zabrana rada, okružio je pomorsko dobro odnosno dio pomorskog dobra koji se nelegalno koristi. I tada smo sa Ministarstvom mora prometa i infrastrukture definirali da je to valjani temelj da Vijeće za dodjelu odobrenja na pomorskom dobru ukine koncesiju na pomorskome dobru. Znači na temelju tog rješenja u rujnu ove godine svi ovi dokumenti koji su pratili ovu priču, a koju sam ja sad ovdje pobrojao, su poslani stranci na očitovanje tako da stranka bude upoznata sa svim činjenicama da ne bi tvrdila poslije da joj neke činjenice ili nešto iz ovog predmeta da joj nije bilo poznato, znači sve je to ponovno poslano stranci na očitovanje. Stranka se očitovala. Sve to što se vratilo nazad iznijeli smo na Vijeću za dodjelu koncesija na pomorskom dobru i donijeli smo zamjensku odluku. Dakle drugu odluku koju smo donijeli, donijeli smo u smislu da mijenjamo prvu odluku s obzirom da ovdje imamo još dodatnih pravnih elemenata i utemeljili smo zamjensku odluku na rješenju inspektora za pomorsko dobro i morske luke. Stranka može po toj našoj odluci izjavit žalbu 15 dana od dana primitka odluke. Mi žalbu još nismo primili na tu odluku, kada je ona izjavi moramo je proslijedit Ministarstvu mora prometa i infrastrukture koje odlučuje o žalbi. Ja vjerujem da smo mi angažiranjem inspektora za pomorsko dobro i morske luke, s obzirom da sam dosta komunicira s Ministarstvom mora prometa i infrastrukture, ovdje sad napravili sve ispravne pravne radnje i na temelju ovih dokumenata koje imamo donijeli smo ispravnu odluku za koju sam ja uvjeren da žalba na takvu odluku ne može proći. Dakle kad se žalba odbije, za što čvrsto vjerujem da hoće, naša odluka postaje pravomoćna, može se po njoj postupati, ukloniti sve na Sv. Petru, odnosno sve ono što je stavilo ovo poduzeće na tu površinu pomorskog dobra a jedina pravna radnja koja onda ostaje za poduzeće Oasis d.o.o. je pokretanje upravnog spora. Znači to je nešto što se može dogodit, ali kad naša odluka postane pravomoćna mi po odluci onda možemo i postupit. Ali skrenuo bih pozornost da je sada, ukoliko stranka izjavi žalbu, da onda po toj žalbi odlučuje Ministarstvo mora prometa i infrastrukture svim svojim kontaktima pokušat ćemo ubrzat tu stvar da se to, odnosno da se o žalbi odluči u zakonskome roku. Evo znači to je situacija na Sv. Petru. Dalje ovdje ste istakli da je se novim Planom upravljanja pomorskim dobrom odnosno izmjenama i dopunama plana legaliziralo nešto na Sv. Petru što je do tada bilo nezakonito. To nije točno, novim planom se nije legaliziralo ništa. Istina je da se u novom planu predvidila nekakva dodatna pozicija, mogućnost, ali za tu poziciju se nitko nije javio a i da se javio ne bi mu ja potpisao koncesijsko odobrenje, zato što ne bi. Kažem što se tiče Sv. Petra u Planu upravljanja pomorskim dobrom kada se ova priča zatvori neće bit nikakvih pozicija bilo postojećih bilo novih za obavljanje ovakvih djelatnosti, sad ne govorimo o najmu jet skija, itd., brodova, to ne uključujem u ovu priču. Dakle Grad Makarska je donio Izmjene i dopune plana, na taj natječaj koji je išao poslije tih izmjena i dopuna nije se nitko javio tako da se time nije ništa legaliziralo. Bilo je zahtjeva stranaka i ovog poduzeća Oasis d.o.o. da se odobri nekakva dodatna površina za postavljanje ležaljki itd., što nismo ugradili u plan i što smo odbili. Evo tako da je tu situacija sad mislim čista, mislim da vam je sad jasno sve što se radilo. Što se tiče ugovora koje poduzeće Oasis d.o.o. sklopilo sa Ministarstvom poljoprivrede, mislim da ugovor imate, ako nemate ja ću vam ga dostavit, znači Grad Makarska je poslao dva dopisa Ministarstvu poljoprivrede, u jednome dopisu smo istakli i kako je došlo do povrede ugovora u smislu povećanja površine itd. U tom dopisu smo isto sporili taj ugovor s obzirom da je sklopljen on između Ministarstva poljoprivrede i stranke s tim da na jednom dijelu površine je pomorsko dobro za što Ministarstvo poljoprivrede nije ni smilo sklopit ugovor a u zadnjem dopisu koji je išao Ministarstvu poljoprivrede smo točno istakli što je u ugovoru povrijeđeno. Znači točno smo taksativno naveli što je to koji članak, stavak ugovora je povrijeđen, a povrijeđen je taj što se to da je ova cila priča čista i da time raspolaže Ministarstvo poljoprivrede ugovor je povrijeđen iz jednog jednostavnog razloga jer se ne koristi sukladno namjeni za koju je sklopljen. A namjena je postavljanje klupa za odmor, postavljanje montažnog objekta od 12 kvadrata. Ok prihvatit ću i klupe za odmor i montažno objekt, ali neću prihvatit šank, šanka u ugovoru nema i to je to. Nije još stigao odgovor. Evo mi smo prigovorili mislim precizno, jasno, po meni tu nema nikakve zapreke da se taj ugovor ne raskine, a šta će Ministarstvo poljoprivrede dalje sa strankom to je njihova stvar.

**Gradonačelnik Grada Makarske Jure Brkan** odgovara na postavljena pitanja:

1. Što se tiče Ulice Marka Marulića, tj. parkinga u Ulici Marka Marulića. Da u pravu ste, zemljište je u vlasništvu firme Migros, a vlasnik firme Migros je Milan Ravlić i kao takvo je uknjiženo trenutno i u knjigama i u zemljišniku. Točno je i to da Grad spori to vlasništvo i da je Grad ustao tužbom protiv uknjižbe toga vlasništva. Možda pravno ja terminologijom tom ne baratam, mi smo svakako, Grad je u bivšem mandatu ustao tužbom protiv firme Migros i kaže da je ta zemlja gradska. Taj spor je na sudu, mi smo na sudu sa firmom Migros, to vi sve dobro znate, od onda do danas i od onda do danas ta parcela bilo da je gradska bilo da je Migrosova su uzurpirali pojedinci koji su stavljali svoje parkirne rampe, ponašali se kao da je njihovo a sud će odlučit čije je, je li gradsko je li Migrosovo. Ali ovi su cilo vrijeme to uzurpirali uredno i normalno Migros je došao i ponudio Gradu do okončanja spora neka Grad uredi kao javnoprometnu površinu kao parking i nek se naplaćuje kao svugdje drugdje na uređenim parkinzima u gradu. Mi smo takav sporazum potpisali. Svi zaradu ubire Grad od naplate javnoprometne površine na tome parkingu i meni je to bilo dobro. Grad tu ne stavlja se ni u kakav lošiji položaj. Znači koristimo nešto što je trenutno u sporu bez ikakve naknade, dapače mi zarađujemo na tome. Utvrđeno je izmjereno, ishod sudskog spora znači, uopće ugovor nije važeći da može presuditi u sudskom sporu ili na jednu ili na drugu stranu. Ali mi koristimo sada javnoprometnu površinu kao javnoprometnu površinu, naplaćujemo parking na njoj i uveli smo reda i tako će bit sve do okončanja spora, ako ispadne da je gradsko tako će se i nastavit. Eto to vam je što se toga tiče. A što se tiče samog ugovora ja vam ga mogu dat odmah iza ovoga, nije nikakva tajna.
2. Radiolog, uređenje ambulante. Jučer sam bio tamo u Županiji s gospođom Dijanom Luetić i ona je rekla da bi taj dodatni tim radiologa. Ona malo pita kakvi smo mi za to, možemo li mi skupit općine da nam pomognu u sufinanciranju toga dodatnog tima, u biti toga radiologa? Ja kažem s kojim iznosom baratamo? Rekla 350.000,00 kuna. Ja kažem dajte odmah napismeno ja vjerujem da ću ja imat konsenzus u Gradskom vijeću i da ću ubacit u proračun za iduću godinu, neću molit nikoga. Tako je bilo, kaže predstojnica da je danas stigao dopis. To je jedan moment, što se toga tiče sve će doći ovdje na Gradsko vijeće, mislim da će to bit u redu. Drugi moment je kao što znate stiglo je u našu bolnicu ovdje i internističko - kardiološki ultrazvučni aparat vrijednosti 500.000,00 kuna, stigao je ergometar vrijednosti 120.000,00 kuna, stigao je defibrilator 70.000,00 kuna, holter EHG-a od 60.0000,00 kuna i 8 aparata za hemodijalizu od 993.000,00 kuna. S ovim u vezi najviše se radi sada trenutno na dovođenju kardiologa u biti ugovaranja kardiološke specijalističke pretrage koja će se obavljati u našem Domu zdravlja jedan ili dva puta tjedno. Naši liječnici u Domu zdravlja kažu da bi to bilo sasvim dovoljno i optimalno. To će također iziskivati Grad neki dio sredstava i opet neće bit previše, nadam se da ćemo to dogovorit i da ćemo na nekoj od idućih sjednica u biti prilikom donošenja Proračuna za 2020. imati obje dvije stvari pokrivene. Isto tako u Domu zdravlja od ovih dana radi nova ordinacija, to vam je novi tim obiteljske medicine. Znači prvi put da je otvorena nova ordinacija nakon dugo dugo vremena, sve su se uglavnom vremenom manje-više gasile. Doktorica naša iz Makarske koja je dosad radila na Hitnoj pomoći ugovorila je, znači otvorila se nova ordinacija obiteljske medicine. Također koliko znam od doktorice Čović dogovori su s njom isto da joj se uredi ordinacija, sad tu oni nešto ovo će gore, ovo će dole, dogovaraju, ali sve ide na dobrom putu. Znači ovo je to nekih par novih momenata što se tiče Doma zdravlja, evo situacija se popravlja nadam se da će bit još bolja.

**Vijećnica Jagoda Martić** komentira odgovore:

1. Gospodinu Vranješu se zahvaljujem na zaista iscrpnom odgovoru, na čitavoj toj kronologiji koja zapravo evo pokazuje koliko se tu puno truda i muke uložilo u nešto, kad nešto krene od početka naopako onda je to teško ispravit. Zanimalo me jer ste se stalno pozivali na Ministarstvo mora prometa i infrastrukture u početku čitave ove priče ste spominjali Ministarstvo poljoprivrede pa me zanimao i taj njihov odgovor. Tako da evo ja, a i svi moje kolege se toplo nadamo da iduću sezonu na onom prekrasnom kamenjaru pored svjetionika više nećemo imati priče iz 1001 noći nego da će to zaista bit. Ok, neke klupe za odmor uz eventualno ono da čovjek može tu popit kavu i gledat zalazak sunca, ali ono je zaista neprimjereno, ono me boli duša kad tamo prolazim.
2. Što se tiče Ulice Marka Marulića kažem sve skupa mi je to malo neobično da eto da se takav ugovor sklapa sa privatnim poduzetnikom. Rekli ste ako to bude, sud presudi da je gradsko ostaje Gradu. A što će se desiti ako sud presudi da nije gradsko, da li će onda poduzetnik tražit nekakvu naknadu? Zbog toga sam i pitala, volila bih da imamo taj ugovor na uvid.
3. Zaista ste me danas moram reći pozitivno razveselili jer ovo su informacije koje ni ja nisam znala i ovo je zapravo pokazatelj da idemo ipak malo pomalo, polaganim koracima u nekom dobrom smjeru u poboljšanju zdravstvene zaštite. I ovo bih zaista molila za tu ambulantu doktorice Čović jer mi se nekako čini da više njegujemo i vodimo računa o doktorima koji nam dođu sa strane, a zanemarujemo naše pa da na kraju ne bi naši liječnici odlazili jer njoj je to zaista ružno, kaže:“ jedna drugu guramo iz ambulante kad bude smjena“. Mislim da to nije nekakav veliki zahvat i evo nadam se, sad doduše jedino ne znam jesu li ove sve dobre stvari došle nakon imenovanja novog ravnatelja ili je to tako. Evo u svakom slučaju dobra vijest. Dobro da sam ovo pitanje postavila pa i naši sad građani znaju da ćemo možda morat sve manje ići u Zagvozd.

**Vijećnik Ivan Šimić** postavlja pitanja:

1. Svjedoci smo da se kupališni akvatorij gostiju grada Makarske na glavnoj plaži u odnosu na prethodna razdoblja posebice kad se sjetimo 70-ih i 80-ih godina prepolovio, a broj gostiju nam se uduplao. Pa me zanima, svjedoci smo i toga da nonšalantno oni mini kruzeri uđu u našu luku po dva tri stoje, našu Donju luku, dakle gdje je nekada tradicionalno bilo kupališno mjesto pa me zanima što Grad može činiti da li namjeravate vratiti taj akvatorij kupališni koji je bio za Makarane i njihove goste, koji se protezao od rta Sv. Petra prema Dalmaciji. Dakle što napraviti da povratimo taj akvatorij, da li Grad o tome išta razmišlja?
2. Nekoliko građana gore u naselju Veliko Brdo mi se požalilo na rješenje rasvjete na groblju novom onom što se radi. Pa me zanima postoji li mogućnost da se preispita to rasvjetno rješenje, da se napravi redizajn te rasvjete? Jer ja sam se osobno isto uvjerio na mikrolokaciji groblje takvoj da bi zahtijevalo puno diskretniju na neki način, a ne aerodromsku rasvjetu. Naime Grad to ne bi ništa koštalo s obzirom da se ta rasvjetna tijela mogu dislocirati na druga potrebita mjesta, a da se ondje na groblje dakle postavi primjerena rasvjeta.

**Gradonačelnik Grada Makarske Jure Brkan** odgovara na postavljeno pitanje:

1. Što se tiče ovog prvog pitanja kupališnog prostora. Kupališni prostor kako mislite? Mislite na proširenje plaže, Vi ste rekli akvatorija, sad mi nije jasno. Ne znam na što mislite.

**Vijećnik Ivan Šimić** nadopunio je pitanje:

1. Gospodine gradonačelniče, dakle pričamo o akvatoriju. Nekada smo imali duplo veći akvatorij kupališni dva puta veći na Donjoj luci nego sada. Akvatorij, prostor vodene površine gdje se naši gosti kupaju je smanjena za 70 % u Donjoj luci u odnosu kakva je nekada bila, a to je drastično, umjesto da povećavamo akvatorij pa da on ide od Grote doslovno da obuhvatimo sve prema hotelu Ramovi, mi smo ga smanjili. To je malo problematično. Znači pričamo o akvatoriju.

**Gradonačelnik Grada Makarske Jure Brkan** odgovara na postavljeno pitanje:

1. Znači mi možemo sve elegantno riješit da pomaknemo bove vanka i gotovo. Eto usvaja se, riješeno. Za iduću godinu idu bove vanka, povuć ćemo sve, ostavit ćemo ove kanale kako jesu i gotovo. Ali opet s druge strane imamo problem što ste rekli sa kruzerima kojima je tamo dozvoljeno sidrenje, Lučka kapetanija kaže da im ne može ništa. Jedino ih odmaknit fizički branom, a to je pomicanjem bova prema vani. Ne mogu se ja 70-ih, 80-ih sitit, ali generalno ja vam ovako otprilike kažem znači najjednostavnije je izmaknit bove vanka, međutim ipak ćemo dat nekome tko se u to razumije da to dobro pripremi za iduću godinu.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Rasvjeta na groblju. Dakle rasvjeta je izvedena prema projektu. Projektant groblja je gospođa Vesna Pandžić, kako je ona isprojektirala i složila troškovnik tako smo mi i izveli. Može se se razgovarati o tome je li to previše i je li preosvijetljeno, zašto se ne bi i o tome razgovaralo pa možda razmotrit nekakvu opciju nižih rasvjetnih tijela itd. Možemo razmotrit tu opciju, ne želim to odbacit u startu nego možemo to razmotrit pa porazgovarat sa projektantom itd. da vidimo šta napravit. Ali u svakom slučaju je dobro da je groblje dovoljno osvijetljeno u smislu sigurnosti samoga groblja. Nije dobro da ostaje groblje u mraku, to nije dobro jer tu ćemo izgradit i mrtvačnicu itd. Ali možemo razmislit o tome prijedlogu da vidimo je li se to može nekako decentnije, ajmo to tako reći, osvijetliti.

**Vijećnik Josip Paunović** postavlja pitanja:

1. Što je Grad zamislio za kulturni i turistički program do kraja godine?
2. Od Ministarstva državne imovine grad je dobio 2 nekretnine ako se ne varam pa me zanima sad u kojoj su fazi adaptacija i stavljanje u funkciju tih nekretnina?
3. Bilo je vezano uz odvoz otpada. Dakle kada možemo očekivati te čipirane kante za razdvajanje otpada? Znači, u kojoj dinamici će se one dijeliti?

**Gradonačelnik Grada Makarske Jure Brkan** odgovara na postavljena pitanja:

1. Prvo pitanje: kulturni i turistički program šta je do kraja godine? Pa ja vam stvarno to ne znam. Pa ne znam ni ja, bit će na plakatima, bit će na web stranicama. Radi Odjel za društvene djelatnosti s Turističkom zajednicom, ja taman znam šta su oni sad tu stavili. Grad financira Bože moj, ali Grad financira iz proračunskih stavki i ona je jedna, ali ne stvarno o kulturno-umjetničkom programu do Nove godine ja vam to nit vam mogu znat niti vam mogu reć. Nešto će bit, svakako naši građani i turisti će biti zadovoljni kao što su bili sa prethodnim kulturno-umjetničkim programom koji je bio u Makarskom ljetu. Isto tako će bit i Makarska zima bolja nego što je bila lani. Stvarno niti idem u to niti to gledam. Stavke se znaju proračunske. Odjel za društvene djelatnosti u suradnji s Turističkom zajednicom radi svoj posao i u to se ne petljam.
2. Druga stvar nekretnina, Ministarstvo državne imovine. Malo smo usporili zbog ove sve sezone, nismo jednostavno ništa konkretno po tome radili. I dalje stoji po onome planu da bi Vilu Irenu preuredili u muzej, a ovu ovdje našu zgradu bila je varijanta da izmjestimo Galeriju Gojak. Ja se bojim tog ulaganja jer ona je ipak nama dana na korištenje, znači ona nama nije dana na trajno i zato okrenili smo se smjeru pošto je Grad zatrpan materijalima, mi nemamo adekvatne arhive, a ovo je nekako bi bilo zgodno za mal novac možemo uredit trenutno tu nekretninu da nam služi kao gradska arhiva i najvjerojatnije ćemo na tome i završit do kraja godine. Jer mi jednostavno u pustom materijalu, to je svugdje na nekoliko lokacija, ovdje bi bilo ako ništa bar sigurno na jednome mjestu, a neće nas toliko koštat, govorimo o jednom improviziranom prostoru kojeg konačno kad vidimo, ako ga dobijemo na vlasništvo e tada ćemo ići na nešto ozbiljnije zahvate.
3. Komunalni otpad i ovo. Rekao sam Komunalac provodi sve, odvozi se otpad uredno.

**Vijećnik Josip Paunović** nadopunio je pitanje:

1. Samo za to 3. pitanje, zanima me onaj dio za odvajanje otpada da li se isto planira čipirane kante ili samo vrećice za odvojeni otpad?

**Gradonačelnik Grada Makarske Jure Brkan** odgovara na nadopunu pitanja:

1. Koliko ja znam, mislim ja vam ponovno govorim, zamjenik Nemčić je više u tome nego ja. Za sve ovo što se reciklira to bi trebale bit vrećice, a kanta je za mješoviti. Tako sam ja isto shvatio to, što je logično. Znači ona je po količini i ona je čipirana. Ovo drugo su vrećice koje idu u reciklažu. E normalno ponovno od čega najvišu strahujem i ja i kolega u Komunalcu je to od zlouporabe i tu treba pod brojem 1. apelirat na svijest naših građana, pod broj 2. osigurati sva mjesta za odlaganje kamerama i pod 3. uvest kazne da ih, tko krši, da ih se stvarno zavali. Ali ja apeliram i nadam se da će naši građani biti svjesni potrebe razvrstavanja otpada i shodno ga odlagat. Tako da nećemo nikad ni morat posegnit za kaznama, ali ja ću inzistirat da to budu najveće moguće kazne za zlouporabu tih stvari. Eto toliko.

**Vijećnik Siniša Srzić** postavlja pitanja:

Gradonačelniče, Vama bih se obratio posebno danas jer vidim da su vas pohvalili na određenim odgovorima. Ja sam nakon skoro godinu dana dobio jedan odgovor i zahvalio bi na tome odgovoru vama i svima onima koji su sudjelovali u dugogodišnjoj želji hotelijera, ugostitelja i građana grada Makarske, a moram naglasiti i svog izbornog programa da je u Makarskoj otvoren sveučilišni studij koji je vezan za turističke kadrove. I moram vam reći čestitam Vama i svima onima koji su na tome uspjeli.

1. Turistička sezona je pri kraju ili bolje rečeno po izgledu štekata i zatvorenih pečenjarnica da je gotovo, stoga je već vrijeme da se pripremimo i pripremamo za sljedeću turističko sezonu, odnosno sljedeće turističke sezone, kako bi podigli kvalitetu turističke ponude i kvalitetu življenja u gradu Makarskoj. Stoga bi vas zapitao planira li grad smanjiti u konačnici i ukinuti pečenjarnice, neugledne štandove i kioske bižuterija i svega onoga što nam ugrožava kvalitetu u gradu Makarskoj, posebno mislim na šetnicu i Peškeru. Mislim da je došlo vrijeme kvalitete i da bi se određenih stvari, uz dužno poštovanje svih koji žive od toga, a najmanje građana grada Makarske, trebali ipak na neki način distancirati i dati im određen rok da bi to promijenili, ako ne skroz ukinut onda smanjiti.
2. Drugo pitanje je vezano i moram naglasit da smo svjedoci tokom turističke sezone u cijelome gradu, a posebno na plaži šetnici od velike količine dima, neugodnih mirisa i reć ću smradova od prepečenog ulja, mesa i svega onoga što nas zahvaća, sve one turiste i građane koji doli borave. Ako krenete ujutro u 8 sati kad se počne kuhat, poslijepodne i navečer, to je katastrofa. Mislim da bi Grad o tome morao razmišljati i u svome planu komunalnom uvesti određene regulative koje su na jedinicama lokalne samouprave da se kvalitetna ugradnja filtera i svega onoga što će nam poboljšat kvalitetu ponude u gradu i samoj šetnici i plaži.
3. Moje treće pitanje je vezano ponovno za promet. Već dvije godine nemamo parkinga i ove godine se pokazalo pogubno. Stoga, gradonačelniče, nadam se da ćemo za sljedeću sezonu imati kvalitetni parking, isto bi sugerirao ponovno ulaz i izlaz iz grada Makarske kao i parking u mirovanju da planiramo dugoročno i garaže i parkirna mjesta.

**Gradonačelnik Grada Makarske Jure Brkan** odgovara na postavljena pitanja:

1. Ja bih rekao nisu ovo ni pitanja nego je ovo konstatiranje činjenica i slažem se. Smanjiti ili ukinuti pečenjarnice ili sve ostalo na makarskoj plaži, ja pretpostavljam da mislite na prostor trgovačkog centra Peškera koji postoji u biti od kada? Pa od vašeg mandata da. Ovaj gledajte mi imamo pa ja ne znam kako bih to nazvao, mi imamo sad situaciju da je na prostoru Peškere ima ugostiteljskih objekata, u manjem su obimu koliko je trgovačkih. Više je trgovačkih plus neke zabave i svega ovoga ostalog. Kako to liči, ne liči, znači to je osobni dojam svakoga i građanina i turiste. Meni se ne sviđa osobno. A gledajte kažete nikome se ne sviđa, kako onda sve to radi? Tko dolazi tamo? Ja kad god sam proša to je sve krcato, znači to je sve krcato tijekom cile sezone otkad otvori dok ne zatvori to je sve krcato. I sad vas ja pitam tko je tu onda u pravu? Mi ili turisti koji dolaze u te objekte i kupuju robu tamo i sve ostalo. e sad tu smo, tribamo vidit šta želimo i pametno odvagnit. Ja sam isto da se uvede red, ja sam isto da to bude ušminkano da bude reprezentativno jer držim da Makarska takve objekte mora imat. Međutim kojim putem i kojom mjerom iskreno da vam kažem nisam ni sam pametan. Moja je neka ideja da ja sa svim ljudima tamo koji imaju te svoje štekate sidnem u mirnijem dijelu ove jeseni, znači gotova je sezona oni su zatvorili, da sidnem s tim ljudima da odradimo jedan zajednički sastanak, ljudi moji šta vi kažete, kako ćemo, gdje ćemo? Ne znam ja šta će oni reći. Ovo sada imamo primjedbe takve i takve, šta vi kažete na to? Ajmo sist s ljudima popričat da vidimo u kojem pravcu to. Da li je to pretumbat? Da li je to smanjit neke obuhvate? Da li je to prefarbat samo štuka pitura? Ne znam i ne želim napamet jer kažem vam mi sad imamo izuzetno posjećeni, krcat, e sad mi to ukinemo šta onda, šta drugo nudimo? Netko to koristi čim to radi i ja ne znam, ne želim nekim dekretom možda nanijeti još veću štetu gradu, a da ne govorim građanima i ljudima koji rade tamo. I zato ću stvarno namjeravam ovu jesen napravit jedan sastanak veliki s njima da vidimo, da pokušamo naći neko bolje i po meni rješenje da bi se to uredilo da bi to bolje i ljepše izgledalo.
2. S tim u vezi dolazimo i do tog ugostiteljstva, tj. friganog ulja koje se ćuti po plaži. Ja se ponovno vraćam netko tu jede. Netko tu jede. A sad što se tiče friganog ulja i vonja toga pa valjda ima tu i neka inspekcija koja je nadležna za to da li ima minimalne tehničke uvjete, da li je sanitarno ispravno, valjda bi i to neka, ja znam dok sam radio u hotelu, novom hotelu, mirila mi se visina stropa da ne govorim napa i sve odvodne cijevi i sve ostalo, ventilacije, a ovdje može sve. Sad to je meni isto malo nesrazmjerno. U jednom neformalnom razgovoru s nekim inspektorima ja sam shvatio njihov je jedini cilj da ne dođe do epidemije, a ja kažem to nije baš pohvalno. Ali to nažalost nije na Gradu. E sad ponovno mi šta možemo ukinut, ne ukinut, ali ja bih volio da svak radi svoj posao i tada virujem da bi to sve lipše izgledalo.
3. Što se tiče parkinga u pravu ste mi nažalost nismo producirali niti jedan novi značajniji, veći parking u ovoj sezoni, ali zato smo u dobroj namjeri, jednostavno nismo bili u tehničkoj mogućnosti da to pripremimo, ali obećavam za iduću sezonu imat ćemo sigurno više parkirnih mjesta novih omeđenih. Međutim sad opet dolazimo do jedne situacije nema parkinga, nema parkinga, e onda mi stavimo aparat za naplatu prazan parking mjesec dana. A di su ta auta? Danas krcat, a sutradan i misec naredni prazan. Di su ta auta? Ja mislim da nije to baš da nema parkinga nego ono komocije i korištenja prilika. To je činjenica di god smo stavili aparat za naplatu mjesta koliko god hoćeš. Ali u mene na Dugišu gdje se ne naplaćuje nema čega nema od privrednih kombija, malih kamiončića, svega. Ja jedini kreten s Dugiša parkiram u rupi jer imam plaćenu mjesečnu kartu i svaku noć tako. Znači ja ponovno govorim samo malo reda ljudi i apeliram na red. I nije ta mjesečna parkirna karta preskupa za stanare s tim više ako su to stanari kao što sam ja, ako žive u stambenoj zgradi koja nema niti jedno parkirno mjesto. Nažalost, zgrada je sagrađena '89., takva je sagrađena, tada se to moglo i tako je nažalost pola Dugiša. Ali zato kupim mjesečnu kartu i parkiram u rupi, apeliram i na druge, a rupa ja i 30 autobusa sami.

**Vijećnik Siniša Srzić** komentira odgovore:

1. Hvala, gradonačelniče! Ovdje je samo jedno pitanje. Gdje se Grad želi pozicionirati, gdje je sada? U pitanju je ponuda i kvaliteta koju mi nudimo. Postoji alternativa, imamo toliko kvalitetnih restorana, imamo Kalelargu, stari grad, idemo dignit nivo ponude grada Makarske, dat mogućnost ljudima u čvrstim objektima, restoranima, hotelima, a ne kažem sad preko noći ukinut to je teško. Samo pogledajmo tko koliko ljudi zapošljava, što doprinosi Gradu i koliko možemo kvalitetno podignit to. Ja se s vama slažem, svaka ponuda ima i svoju potražnju, odnosno potražnja ima svoju ponudu. Dignete li kvalitetu, promijenit ćete određenim dijelom i strukturu gostiju. Imat ćemo nešto i kvalitetniju što ne mora značit, ali jednostavno ovo što ste rekli ima svijeta jer svijet nema gdje otić. To je po meni jedno veliko pitanje ja bih samo želio veću kvalitetu. A po pitanju vi kažete ljudi moraju kuhat, moraju, ali ne moraju ugrožavat druge. To se odnosi samo na odluku o, gospodin Lovreta će mi pomoć, jer o ovome sam razgovarao u ministarstvu, naša odluka mora definirat na koji će se način filtrirat, donosit ventilacijski sustav i sve ostalo jer ne može jedan ugrozit drugoga. Zahvaljujem na odgovoru.

**Vijećnik Sretan Glavičić** postavlja pitanje:

1. Ja ću postavit jedno pitanje koje po meni je pitanje svih pitanja. Kad se očekuje donošenje Prostornog plana kojim će se zaustavit građevinsko ludilo i stampedo kojega smo svaki dan svjedoci? I koliko je ako mi možete reći, ako ne onda mi napišite i pošaljite, koliko je trenutno izdano građevinskih dozvola za nove stambene zgrade? Pored 400 novih stanova koji se ubrzano grade javna je tajna da će doskora krenuti i gradnja novih stambenih jedinica. Apeliram na gradske službe, na gradonačelnika i sviju vas da se uhvatite ozbiljno u koštac s donošenjem Prostornog plana.

**Gradonačelnik Grada Makarske Jure Brkan** odgovara na postavljeno pitanje:

1. Upravo tako kad će Prostorni plan to je i ono što ja već dugo čekam i priželjkujem, u biti izmjene i dopune Prostornog plana. Najnovije je, prošli tjedan je završena Strateška procjena o potrebi izrade ocjene studije, znači ime od tri reda, završena je ta studija na 309 stranica i ona kao takva ide sada na Povjerenstvo u Split iz Splita će oni prema predviđanju odmah poslati u Zagreb u Ministarstvo da se ta studija prihvati ili ne prihvati. Nakon toga kada je Zagreb odobri ili ne odobri tada idemo na javni uvid jer paralelno moramo iznit Prostorni plan i tu studiju, ovo će biti treći, ponavljam treći javni uvid. Taj javni uvid će visit mjesec dana. Nakon toga idu rasprava. Poslije toga kada to zatvorimo šaljemo u Županiju pa u Ministarstvo, ako oni kažu da je sve u redu mi vraćamo ovdje na usvajanje. Brojeći ovim koracima ako sve bude super prvi mjesec, drugi mjesec. Ako na sve dobijemo pozitivno mišljenje u normalnom nekom roku 2020., tada bi mogli imati usvojen izmijenjeni i dopunjeni Prostorni plan u kojem je ono smanjenje stambenjaka, povećanje zelenila i ovih pustih mjera obrane ruralnog područja i definiranje njega kao takvog. Koliko je trenutno izdanih dozvola to kao što ste tražili ja vam napamet ne mogu reći. U Izvješću gradonačelnika za prvih šest mjeseci tamo je konstatirano koliko ih je bilo do 30. 6., od 30. 6. do danas ja napamet ne znam koliko je bilo tako da ću vam to napismeno dat. Ima ih puno, ne znam koliko ih je izdato, ali zahtjeva ima puno to vam mogu potvrdit.

**Vijećnik Sretan Glavičić** komentira odgovore:

1. Mislim da, gradonačelniče, smo svi skupa svjesni ovdje ovo da nam je najvažnija stvar i u Vašem mandatu mislim da je to jedna od važnijih stvari gdje se mora na koncu jedanput reći dosta, gradnja dat, ali kontrolirana pod određenim pravilima, uzancama i šta god bude vrijeme više prolazilo mi ćemo sve više tonemo u ovaj glib iz kojeg teško ćemo moći izaći. Zato s obzirom da vi imate mogućnost u vertikali Grad-Županija-Ministarstvo da svoj utjecaj iskoristite da se to ide što prije. Hvala vam lijepo!

**Gradonačelnik Grada Makarske Jure Brkan** odgovara na komentar odgovora:

1. Evo što se tiče te vertikale, govorim o Ministarstvu zaštite okoliša i njegovim pustim agencijama, nažalost do sada nikakav utjecaj, ništa nismo mogli napravit. Imaju svoje uzance, imaju velike ovlasti i oni rade kako oni hoće, a naše je da slušamo i da gledamo da se to ostvari što prije.

**Vijećnica Hloverka Novak Srzić** postavlja pitanje:

1. Naime ja sam htjela pitati ono što je pitala gospođa Martić, a tiče se koncesije na Sv. Petru pa bih dodala jedan mali dodatak, zadovoljna sam odgovorom iscrpnim gospodina zamjenika gradonačelnika. Naime zanima me u jednom neformalnom ili formalnom razgovoru, više se ne mogu sjetiti, bilo je negdje rečeno da se više neće davati nikakve koncesije na Sv. Petru, jesam li ja to bila tada dobro shvatila. Ako se netko odluči da ih da ja predlažem da Sv. Petar doista budu klupe, mjesečina, romantika, jer na 100 metara imamo restorane, kafiće i sve ostalo da tu oazu doista ostavimo onakvom kakvom ju je priroda načinila, a ona je prekrasna, eto samo to.

**Gradonačelnik Grada Makarske Jure Brkan** odgovara na postavljeno pitanje:

1. Imamo srca na jednoj strani, stavit ćemo s ove strane nešto drugo, katanci s jedne, a vamo ćemo nešto drugo stavit. Gledajte, svakako ugostiteljska djelatnost kakva je dosada bila više neće tamo bit. To je to. Nešto će bit, ali ovo kako je sada sigurno neće.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika sa 16. sjednice Gradskog vijeća Grada Makarske održane 24. srpnja 2019. godine
2. Prijedlog zaključka o Izvješću o radu gradonačelnika Grada Makarske za razdoblje od 1. siječnja do 30. lipnja 2019. g.
3. Prijedlog polugodišnjeg izvještaja o izvršenju Proračuna Grada Makarske za razdoblje od siječnja do lipnja 2019. godine
4. Prijedlog odluke o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godini
5. Prijedlog I. Izmjena i dopuna Proračuna Grada Makarske za 2019. godinu
6. Prijedlog odluke o osnivanju trgovačkog društva „Makarska obala“ d.o.o. Makarska
7. Prijedlog odluke o davanju suglasnosti gradonačelniku za sklapanje Sudske nagodbe između Grada Makarske i Abacusa d.o.o.
8. Prijedlog odluke o suglasnosti za otkup zemljišta (dio Šibenske ulice)
9. Prijedlog III. izmjena i dopuna Odluke o socijalnoj skrbi Grada Makarske (Glasnik Grada Makarske broj 10/16, 8/18, 9/18 i 20/18)
10. Prijedlog zaključka o davanju suglasnosti na Statut Javne ustanove Javna vatrogasna postrojba Grada Makarske

**Predsjednik Gradskog vijeća Grada Makarske Marko Ožić-Bebek** je otvorio raspravu.

**Vijećnica Gordana Muhtić** je u ime Kluba vijećnika SDP-HNS-HSU predložila da se točka 6. predloženog dnevnog reda: „Prijedlog odluke o osnivanju trgovačkog društva „Makarska obala“ d.o.o. Makarska“ povuče s dnevnog reda jer sukladno članku 54. Poslovnika o radu Gradskog vijeća Grada Makarske („Glasnik Grada Makarske“, broj 6/14 i 15/17), kojim je propisano kako prijedlog akta sadrži pravnu osnovu za donošenje, tekst prijedloga akta s obrazloženjem, tekst odredaba važećeg akta koje se mijenjaju, odnosno dopunjuju i uz prijedlog akta mora se podnijeti i odgovarajuća dokumentacija te nije dostavljeno obrazloženje vijećnicima za predloženi akt u točki 6. dnevnog reda.

**Predsjednik Gradskog vijeća Grada Makarske Marko Ožić-Bebek** je odgovorio kako će gradonačelnik uvodno za točku 6. kada bude na dnevnom redu dati usmeno obrazloženje.

**Predstojnica ureda gradonačelnika grada Makarske Lara Rakušić Ivanković** je odgovorila kako su se i ranije donosili i predlagali akti koji nisu imali striktno pisano obrazloženje uz usmeno obrazloženje predlagatelja na sjednici i popratnu dokumentaciju koja je dostavljena u materijalima za sjednicu, a *de facto* je predstavljala obrazloženje predloženih akata.

**Vijećnica Gordana Muhtić** je rekla kako se ne slaže s ovakvom praksom donošenja prijedloga akata bez obrazloženja i zatražila glasovanje o navedenom.

**Vijećnik Ivan Šimić** je kazao kako se protivi u cijelosti ovako predloženom dnevnom redu jer navedene točke predloženog dnevnog reda nisu prošle kvalitetnu raspravu po nadležnim odborima Gradskog vijeća Grada Makarske i traži da se sve točke povuku s dnevnog reda, sjednica zaključi i sazove nova sjednica.

**Vijećnik Siniša Srzić** je kazao kako se ne slaže s uvrštavanjem točke 6. predloženog dnevnog reda: „Prijedlog odluke o osnivanju trgovačkog društva „Makarska obala“ d.o.o. Makarska“ na današnju sjednicu Gradskog vijeća.

S obzirom na to da više nije bilo prijavljenih za raspravu**predsjednik Gradskog vijeća Grada Makarske Marko Ožić-Bebek** je prijedlog vijećnice Gordane Muhtić u ime Kluba vijećnika SDP-HNS-HSU da se točka 6. predloženog dnevnog reda povuče, stavio na glasovanje.

*S 8 (osam) glasova ZA i 9 (devet) glasova PROTIV, prijedlog za povlačenje s dnevnog reda predložene točke 6., nije usvojen.*

**Predsjednik Gradskog vijeća Grada Makarske Marko Ožić-Bebek** je prijedlog vijećnika Ivana Šimića za povlačenje svih točaka s dnevnog reda i prekid sjednice stavio na glasovanje.

*S 1 (jednim) glasom ZA i 9 (devet) glasova PROTIV prijedlog vijećnika Ivana Šimića nije usvojen.*

**Predsjednik Gradskog vijeća Grada Makarske Marko Ožić-Bebek** je dnevni red kako je izvorno i predložen bez izmjena stavio na glasovanje.

*Ovako predloženi dnevni red je usvojen s 9 (devet) glasova ZA i 7 (sedam) glasova PROTIV.*

1. **Prijedlog zapisnika s 16. sjednice Gradskog vijeća Grada Makarske održane 24. srpnja 2019. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 16. sjednice Gradskog vijeća Grada Makarske održane 24. srpnja 2019. godine stavio na glasovanje.

*Zapisnik s 16. sjednice Gradskog vijeća Grada Makarske održane 24. srpnja 2019. godine je jednoglasno usvojen sa 17 (sedamnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

1. **Prijedlog** **zaključka o Izvješću o radu gradonačelnika Grada Makarske za**

**razdoblje od 1. siječnja do 30. lipnja 2019. g.**

Uvodno obrazloženje Prijedloga zaključka o Izvješću o radu gradonačelnika Grada Makarske za razdoblje od 1. siječnja do 30. lipnja 2019. g. je dao **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić****. Gradonačelnik Grada Makarske Jure Brkan** je odgovorio na izlaganje iz rasprave. **Vijećnica Gordana Muhtić** je nastavila izlaganje.

U ime Kluba vijećnika HDZ-a u raspravi je sudjelovao **predsjednik** **Gradskog vijeća Grada Makarske Marko Ožić-Bebek.**

**Vijećnik Siniša Srzić** je sudjelovao u pojedinačnoj raspravi. **Gradonačelnik Grada Makarske Jure Brkan** je odgovorio na izlaganje iz rasprave, a vijećnik je prokomentirao odgovor.

U pojedinačnoj raspravi je sudjelovao **vijećnik Ivan Šimić,** a na izlaganje u raspravi mu je odgovorio **gradonačelnik Grada Makarske Jure Brkan.**

**Vijećnica Gordana Muhtić** je sudjelovala u pojedinačnoj raspravi, a na izlaganje u raspravi joj je odgovorio **gradonačelnik Grada Makarske Jure Brkan. Vijećnica Gordana Muhtić** je dala komentar na odgovor gradonačelnika. **Predstojnica Ureda gradonačelnika Grada Makarske Lara Rakušić Ivanković** je odgovorila vijećnici.

**Predsjednik Gradskog vijeća Grada Makarske Marko Ožić-Bebek** je sudjelovao u pojedinačnoj raspravi.

U pojedinačnoj raspravi je sudjelovao i **vijećnik Sretan Glavičić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o Izvješću o radu gradonačelnika Grada Makarske za razdoblje od 1. siječnja do 30. lipnja 2019.g. stavio na glasovanje.

*Zaključak o Izvješću o radu gradonačelnika Grada Makarske za razdoblje od 1. siječnja do 30. lipnja 2019.g. je usvojen s 9 (devet) glasova ZA i 7 (sedam) glasova PROTIV.*

**3. Prijedlog** **polugodišnjeg izvještaja o izvršenju Proračuna Grada Makarske za razdoblje od siječnja do lipnja 2019. godine**

Uvodno obrazloženje Prijedloga polugodišnjeg izvještaja o izvršenju Proračuna Grada Makarske za razdoblje od siječnja do lipnja 2019. godine je dala **predsjednica Odbora za financije i proračun Gradskog vijeća Grada Makarske Marija Lelas.**

Uvodno obrazloženje Prijedloga polugodišnjeg izvještaja o izvršenju Proračuna Grada Makarske za razdoblje od siječnja do lipnja 2019. godine je dala **privremena pročelnica Upravnog odjela za financije i proračun Angela Kuran.**

U ime Kluba vijećnika SDP-HNS-HSU u raspravi je sudjelovao **vijećnik Tonći Bilić.**

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 17 od 17 vijećnika kao i da je nastavak održavanja sjednice pravovaljan.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog polugodišnjeg izvještaja o izvršenju Proračuna Grada Makarske za razdoblje od siječnja do lipnja 2019. godine stavio na glasovanje.

*Polugodišnji izvještaj o izvršenju Proračuna Grada Makarske za razdoblje siječanj-lipanj 2019. godine je usvojen sa 10 (deset) glasova ZA, 6 (šest) glasova PROTIV i 1 (jednim) SUZDRŽANIM glasom.*

**4. Prijedlog** **odluke o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godini.**

Uvodno obrazloženje Prijedloga odluke o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godini je dala **predsjednica Odbora za financije i proračun Gradskog vijeća Grada Makarske Marija Lelas.**

Uvodno obrazloženje Prijedloga odluke o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godinije dala **privremena pročelnica Upravnog odjela za financije i proračun** **Angela Kuran.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godinistavio na glasovanje.

*Odluka o prijenosu prihoda i primitaka ostvarenih u 2018. godini i raspodjeli prihoda (viška) ostvarenog u 2018. godini**je usvojena jednoglasno sa 17 (sedamnaest) glasova ZA.*

**5. Prijedlog** **I. Izmjena i dopuna Proračuna Grada Makarske za 2019. godinu**

Uvodno obrazloženje Prijedloga I. Izmjena i dopuna Proračuna Grada Makarske za 2019. godinu je dala **predsjednica Odbora za financije i proračun Gradskog vijeća Grada Makarske Marija Lelas.**

Uvodno obrazloženje Prijedloga I. Izmjena i dopuna Proračuna Grada Makarske za 2019. godinu je dala **privremena pročelnica Upravnog odjela za financije i proračun** **Angela Kuran.**

U ime Kluba vijećnika SDP-HNS-HSU u raspravi je sudjelovao **vijećnik Tonći Bilić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.**

**Vijećnik Siniša Srzić** je sudjelovao u pojedinačnoj raspravi.

U pojedinačnoj raspravi je sudjelovala **vijećnica Gordana Muhtić.** Na izlaganje vijećnice odgovore je dala **privremena pročelnica Upravnog odjela za financije i proračun** **Angela Kuran. Vijećnica Gordana Muhtić** je nastavila izlaganje. Na izlaganje je replicirao **predsjednik Gradskog vijeća Grada Makarske Marko Ožić-Bebek** a **vijećnica Gordana Muhtić** je odgovorila na repliku.

U pojedinačnoj raspravi je sudjelovao **vijećnik Sretan Glavičić** kojemu je na izlaganje replicirao **predsjednik Gradskog vijeća Grada Makarske Marko Ožić-Bebek,** a vijećnik je odgovorio na repliku.

**Vijećnik Ivan Šimić** je sudjelovao u pojedinačnoj raspravi, a na izlaganje su mu replicirali **predsjednik Gradskog vijeća Grada Makarske Marko Ožić-Bebek** i **vijećnik Sretan Glavičić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog I. Izmjena i dopuna Proračuna Grada Makarske za 2019. godinu stavio na glasovanje.

*I. Izmjene i dopune Proračuna Grada Makarske za 2019. godinu su usvojene sa 9 (devet) glasova ZA, 6 (šest) glasova PROTIV i 2 (dva) SUZDRŽANA glasa.*

**6. Prijedlog** **odluke o osnivanju trgovačkog društva „Makarska obala“ d.o.o. Makarska**

Uvodno obrazloženje Prijedloga odluke o osnivanju trgovačkog društva „Makarska obala“ d.o.o. Makarskaje dao **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić,** kojemu je na izlaganje replicirao **predsjednik Gradskog vijeća Grada Makarske Marko Ožić-Bebek,** a vijećnik je odgovorio na repliku.

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek** kojemu je na izlaganje replicirao **vijećnik Sretan Glavičić.**

U pojedinačnoj raspravi je sudjelovala **vijećnica Jagoda Martić,** a na upite iz izlaganja je odgovorio **predsjednik Gradskog vijeća Grada Makarske Marko Ožić-Bebek** nakon čega je vijećnica nastavila pojedinačnu raspravu.

**Vijećnik Siniša Srzić** je sudjelovao u pojedinačnoj raspravi, na izlaganje mu je replicirao **predsjednik Gradskog vijeća Grada Makarske Marko Ožić-Bebek,** a vijećnik je odgovorio na repliku. **Vijećnik Sretan Glavičić** je replicirao na izlaganje vijećnika Siniše Srzića.

U pojedinačnoj raspravi su sudjelovali **vijećnik Ivan Šimić, vijećnik Miro Mucić** i **vijećnica Hloverka Novak Srzić.**

**Predsjednik Gradskog vijeća Grada Makarske Marko Ožić-Bebek** je odgovorio na repliku vijećnika Siniše Srzića.

U pojedinačnoj raspravi je sudjelovao i **vijećnik Tonći Bilić.**

**Predsjednik Gradskog vijeća Grada Makarske Marko Ožić-Bebek** je u ime predlagatelja predložio sljedeći amandman:

 **AMANDMAN 1:**

Članak 2. Izjave o osnivanju društva s ograničenom odgovornošću, koja je sastavni dio Odluke o osnivanju trgovačkog društva „Makarska obala“ d.o.o. Makarska, mijenja se i glasi:

„ Sjedište Društva je u Makarskoj, Trg Tina Ujevića 1.“

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o osnivanju trgovačkog društva „Makarska obala“ d.o.o. Makarska, čiji je sastavni dio i predloženi amandman stavio na glasovanje.

*Odluka o osnivanju trgovačkog društva „Makarska obala“ d.o.o. Makarska je usvojena sa 9 (devet) glasova ZA, 7 (sedam) glasova PROTIV i 1 (jednim) SUZDRŽANIM glasom.*

**7. Prijedlog odluke o davanju suglasnosti gradonačelniku za sklapanje Sudske nagodbe između Grada Makarske i Abacusa d.o.o.**

Uvodno obrazloženje Prijedloga odluke o davanju suglasnosti gradonačelniku za sklapanje Sudske nagodbe između Grada Makarske i Abacusa d.o.o.je dao **odvjetnik Kruno Peronja.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na upite iz rasprave joj je odgovorio **odvjetnik Kruno Peronja.**

U pojedinačnoj raspravi je sudjelovala vijećnica Hloverka Novak Srzić, a na upite iz rasprave joj je odgovorio **odvjetnik Kruno Peronja.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek** kojemu je na izlaganje replicirala **vijećnica Gordana Muhtić,** a predsjednik Gradskog vijeća je odgovorio na repliku.

**Vijećnica Gordana Muhtić** je u pojedinačnoj raspravi postavila nekoliko upita na koje je odgovore dao **odvjetnik Kruno Peronja.**

**Vijećnik Siniša Srzić** je sudjelovao u pojedinačnoj raspravi, a na izlaganje mu je odgovorio **predsjednik Gradskog vijeća Grada Makarske Marko Ožić-Bebek** nakon čega je vijećnik nastavio izlaganje na koje mu je odgovorio **odvjetnik Kruno Peronja.**

U pojedinačnoj raspravi je sudjelovao **vijećnik Ivan Šimić,** a na upite iz rasprave mu je odgovorio **odvjetnik Kruno Peronja.**

U pojedinačnoj raspravi je sudjelovao i **vijećnik Josip Paunović,** a na izlaganje iz rasprave mu je odgovore dao **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o davanju suglasnosti gradonačelniku za sklapanje Sudske nagodbe između Grada Makarske i Abacusa d.o.o. stavio na glasovanje.

*Odluka o davanju suglasnosti gradonačelniku za sklapanje Sudske nagodbe između Grada Makarske i Abacusa d.o.o. je usvojena sa 9 (devet) glasova ZA i 8 (osam) glasova PROTIV.*

 **8. Prijedlog** **odluke o suglasnosti za otkup zemljišta (dio Šibenske ulice)**

Uvodno obrazloženje Prijedloga odluke o suglasnosti za otkup zemljišta (dio Šibenske ulice)je dao **voditelj Odsjeka za provedbu dokumenata prostornog uređenja i građenja Tonći Vuković.**

U ime Kluba vijećnika SDP-HNS-HSU u raspravi je sudjelovao **vijećnik Tonći Bilić,** a na izlaganje mu je odgovorio **voditelj Odsjeka za provedbu dokumenata prostornog uređenja i građenja Tonći Vuković.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.**

**Vijećnik Tonći Bilić** je odgovorio na repliku.

U pojedinačnoj raspravi su sudjelovali **vijećnica Hloverka Novak Srzić** i **vijećnik Siniša Srzić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o suglasnosti za otkup zemljišta (dio Šibenske ulice) stavio na glasovanje.

*Odluka o suglasnosti za otkup zemljišta (dio Šibenske ulice) je usvojena s 11 (jedanaest) glasova ZA i 6 (šest) glasova PROTIV.*

**9. Prijedlog III. izmjena i dopuna Odluke o socijalnoj skrbi Grada Makarske (Glasnik Grada Makarske broj 10/16, 8/18, 9/18 i 20/18)**

Uvodno obrazloženje Prijedloga III. izmjena i dopuna Odluke o socijalnoj skrbi Grada Makarske (Glasnik Grada Makarske broj 10/16, 8/18, 9/18 i 20/18) je dao **v.d. pročelnika Upravnog odjela za društvene djelatnosti Dražen Kuzmanić.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na upite iz rasprave joj je odgovorio **gradonačelnik Grada Makarske Jure Brkan** nakon čega je vijećnica nastavila izlaganje. **Vijećnica Marija Lelas** je replicirala na izlaganje, a **vijećnica Gordana Muhtić** je odgovorila na repliku.

U pojedinačnoj raspravi je sudjelovao i **predsjednik Gradskog vijeća Grada Makarske Marko Ožić-Bebek.**

**Vijećnica Gordana Muhtić** je u ime Kluba vijećnika SDP-HNS-HSU predložila sljedeći amandman:

 **AMANDMAN 1:**

Članak 3. Odluke o socijalnoj skrbi Grada Makarske mijenja se i glasi:

„Prava iz ove Odluke može ostvariti podnositelj zahtjeva, hrvatski državljanin koji ima prijavljeno prebivalište na području grada Makarske kontinuirano pet godina, računajući unazad od dana podnošenja zahtjeva, osim ako je drugačije određeno ovom Odlukom.“

 U članku 25.a predloženih izmjena Odluke o socijalnoj skrbi mijenja se točka 1 i glasi:

„ ● na dan odlaska u Klinički bolnički centar Split – podružnica Zagvozd ima prebivalište u gradu Makarskoj,“

Predlagatelj je prihvatio predloženi amandman i on postaje sastavni dio odluke.

U pojedinačnoj raspravi je sudjelovao **vijećnik Milan Grbavac** kojemu je na izlaganje odgovorio **gradonačelnik Grada Makarske Jure Brkan.**

U pojedinačnoj raspravi je sudjelovala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog III. izmjena i dopuna Odluke o socijalnoj skrbi Grada Makarske (Glasnik Grada Makarske broj 10/16, 8/18, 9/18 i 20/18), čiji je sastavni dio i predloženi amandman, stavio na glasovanje.

*III. Izmjena i dopuna Odluke o socijalnoj skrbi Grada Makarske (Glasnik Grada Makarske broj 10/16, 8/18, 9/18 i 20/18) je usvojena jednoglasno sa 17 (sedamnaest) glasova ZA.*

**10. Prijedlog zaključka o davanju suglasnosti na Statut Javne ustanove Javna vatrogasna postrojba Grada Makarske**

Uvodno obrazloženje Prijedloga zaključka o davanju suglasnosti na Statut Javne ustanove Javna vatrogasna postrojba Grada Makarskeje dao **v.d. pročelnika Upravnog odjela za društvene djelatnosti Dražen Kuzmanić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Statut Javne ustanove Javna vatrogasna postrojba Grada Makarske **s**tavio na glasovanje.

*Zaključak o davanju suglasnosti na Statut Javne ustanove Javna vatrogasna postrojba Grada Makarske* *je usvojen jednoglasno sa 17 (sedamnaest) glasova ZA.*

Sjednica je završila u 17.20 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.